KIRJALLINEN KYSYMYS E-1065/01 esittäjä(t): Bart Staes (Verts/ALE) komissiolle. Sensus-hankkeen koordinointi.



Virallinen lehti nro 364 E , 20/12/2001 s. 0039 - 0040



KIRJALLINEN KYSYMYS E-1065/01 esittäjä(t): Bart Staes (Verts/ALE) komissiolle (5. huhtikuuta 2001) Aihe: Sensus-hankkeen koordinointi Sensus-hankkeen koordinointi on erään Stephan Bodenkampin vastuulla. Kyseinen henkilö on virallisesti (ulkomaankysymyksiä käsittelevän) Amt für Auslandfragen -viraston palveluksessa Münchenissä. Müncheniläisen tuomioistuimen antamasta tuomiosta (20. joulukuuta 2000) käy kuitenkin ilmi, että Stephan Bodenkamp onkin Christoph Kionowski ja että hän on Saksan turvallisuuspalvelun, Bundesnachrichtendienstin, asiamies. Viime tietojen mukaan hänet on tällä välin pidätetty virantoimituksesta. 1. Tietääkö komissio, että Sensus-hankkeen koordinointi on Stephan Bodenkamp/Christoph Kionowskin, Bundesnachrichtendienstin asiamiehen, vastuulla? Jos komissio on tästä tietoinen, miksi komissio antoi Sensus-hankkeen koordinointivastuun hänelle? 2. Aikooko komissio ottaa Sensus-hankkeen koordinoinnin pois Stephan Bodenkamp/Christoph Kionowskilta, ottaen huomioon, että hän on Bundesnachrichtendienstin asiamies? Jos komissio ei aio sitä tehdä, miksi se antaa Stephan Bodenkamp/Christoph Kionowskin edelleen olla vastuussa Sensus-hankkeen koordinoinnista? 3. Aikooko komissio ottaa Sensus-hankkeen koordinoinnin pois Stephan Bodenkamp/Christoph Kionowskilta, ottaen huomioon, että müncheniläinen tuomioistuin on langettanut hänelle tuomion saksalaisen teknologiayrityksen kanssa tehdyn ja Sensus-hankkeeseen liittyvän sopimuksen väärentämistä? Jos komissio ei aio sitä tehdä, miksi se antaa Stephan Bodenkamp/Christoph Kionowskin siitä huolimatta olla vastuussa Sensus-hankkeen koordinoinnista? 4. Aikooko komissio ottaa Sensus-hankkeen koordinoinnin pois Stephan Bodenkamp/Christoph Kionowskilta, ottaen huomioon, että Bundesnachrichtendienst on pidättänyt hänet virantoimituksesta? Jos komissio ei aio sitä tehdä, miksi se antaa Stephan Bodenkamp/Christoph Kionowskin siitä huolimatta olla vastuussa Sensus-hankkeen koordinoinnista? Erkki Liikasen komission puolesta antama vastaus (2. elokuuta 2001) AfAsta (Amt für Auslandsfragen) tuli Sensus-hankkeen koordinoija muiden osallistujien ehdotuksesta sopimusneuvottelujen ollessa jo pitkällä. Sopimusneuvotteluista vastuussa olleet komission yksiköt eivät vastustaneet ehdotusta, sillä AfA, joka oli osallistunut aiempiin hankkeisiin, oli riittävän sitoutunut hankkeeseen. Taloudellisesti vakaana valtion laitoksena sillä oli myös resursseja laajan ja monitahoisen Sensus-hankkeen hallinnointiin. Samoin AfAn teknistä johtajaa Stephan Bodenkampia pidettiin sopivana hankkeen johtajaksi. Komissio ei Sensus-sopimuksen allekirjoittamisen hetkellä ollut tietoinen siitä, että Stephan Bodenkamp oli Saksan turvallisuuspalvelun, Bundesnachrichtendienstin, asiamies. Yritystoiminnasta ja tietoyhteiskunnasta vastaavan komission jäsenen pyynnöstä kyseinen pääosasto on aloittanut Sensus-hankkeen hallintoa koskevan sisäisen tutkimuksen. Komissio ryhtyy tarvittaessa jatkotoimiin sisäisen tutkimuksen tulosten pohjalta ja ottaa asianmukaisesti huomioon sen tiedoksi saatetut asiat. Komissio voi mm. pyytää AfAa nimittämään Sensus-hankkeelle uuden koordinoijan.